己亥秋淮南饑客中懷故里朋遊寄之
作者：宋無
朝代：宋

paragraphs: 行李依吳榜，飄蓬更楚鄉。
山川歲云暮，風雨夜何長。
此地從兵革，斯民復旱蝗。
薦饑懷賑粟，久渴望携漿。
船婦爭遺穗，樵童拾棄芒。
哭喪多藁葬，征旅少贏糧。
豈有災重併，而無戶損傷。
一年租幸免，衆口飯誰將。
生晚羞干祿，憂時念彼蒼。
悲歌思請劍，頹墮輒椎牀。
宵枕當寒溜，晨梳候曙光。
牧羊人戢戢，放馬草荒荒。
木落明秋野，江空月照霜。
城烏頭併白，水樹葉先黄。
羈客情難遣，朋儕興不忘。
投瓊花院內，博塞竹林傍。
尚恐詩盟淺，猶嗔吏鞅妨。
偏提隨款段，笭箵下滄浪。
稍遂田園計，終須蘿薜藏。
松筠親戚輩，麋鹿弟兄行。
春寺尋暄暖，晴波泛渺茫。
清泉濯足冷，紫菊染巾香。
醉任王侯貴，閒辭禮數忙。
龐公厭州府，陶令樂柴桑。
酬答幽期愜，交游素願償。
短章應得附，真賞莫能量。
頗似岑參句，多因杜甫揚。
流傳千載後，直欲繼前唐。